כריס וון סלטצה

סוזן כריסטינה "כריס" וון סלטצה-אולמסטד (באנגלית: Susan Christina "Chris" von Saltza-Olmstead; נולדה ב-3 בינואר 1944) היא שחיינית עבר אמריקאית, היא אלופה אולימפית בעלת 4 מדליות, מהן 3 זהב מאולימפיאדה אחת (רומא 1960) ושיאנית עולם. וון סלטצה נולדה בסן פרנסיסקו, שבקליפורניה. היא התאמנה במועדון השחייה של סנטה קלרה בהדרכתו של ג'ורג' היינס, מועדון שבו שחו מספר אלופים אולימפיים כמו דונה דה וארונה, קלאודיה קולב, דיק רות', דון שולנדר, מארק ספיץ, דבי מאייר וקארן מו. בתחרות שנערכה בטופיקה, שבקנזס ב-1 באוגוסט 1958 קבעה וון סלטצה במשחה ל-200 מטר גב שיא עולם חדש של 2:37.4 דקות, שיפור לשיא בן השנה של לני דה ניס מהולנד (2:38.5 דקות). שיא זה החזיק מעמד שנה ונשבר על ידי סטוקו טאנאקה מיפן (2:37.1 דקות). במשחקים הפאן-אמריקאיים שנערכו בשיקגו, שבאילינוי בספטמבר 1959 זכתה וון סלטצה ב-5 מדליות זהב, במשחה ל-100 מטר חופשי (1:03.8 דקות), במשחה ל-200 מטר חופשי (2:18.5 דקות), במשחה ל-400 מטר חופשי (4:55.9 דקות), במשחה שליחות 4x100 מטר חופשי (4:17.5 דקות) ובמשחה שליחות 4x100 מטר מעורב בשיא עולם חדש של 4:44.6 דקות. במבחנים האמריקאים לאולימפיאדת רומא (1960) שנערכו בדטרויט שבמישיגן ב-5 באוגוסט 1960, קבעה וון סלטצה במשחה ל-400 מטר חופשי, שיא עולם חדש של 4:44.5 דקות, שיפור לשיא בן ה-7 חודשים של אילזה קונרדס מאוסטרליה (4:45.4 דקות). שיא זה החזיק מעמד 4 שנים, עד שנשבר על ידי בת ארצה היהודיה מרילין רמנובסקי (4:42.0 דקות). במשחקים עצמם הייתה וון סלטצה כוכבת תחרויות השחייה, לאחר שזכתה ב-4 מדליות, 3 זהב, ו-1 כסף. מדליות זהב במשחה ל-400 מטר חופשי בשיא אולימפי חדש של 4:50.6 דקות, לפני יין קדרקוויסט משוודיה (4:53.9 דקות) וטינקה לכרברג מהולנד (4:56.9 דקות), במשחה שליחות 4x100 מטר חופשי ביחד עם ג'ואן ספילן, שירלי סטובס וקרולין ווד, בשיא עולם חדש של 4:08.9 דקות, לפני אוסטרליה (4:11.3 דקות) וגרמניה (4:19.7 דקות), כשחיינית אחרונה היא שחתה ב"זינוק שליחות" בתוצאה של 1:00.9 דקות ובמשחה שליחות 4x100 מטר מעורב ביחד עם לין בורק, פטי קמפנר וקרולין שולר, בשיא עולם חדש של 4:41.1 דקות, לפני אוסטרליה (4:45.9 דקות) וגרמניה (4:47.6 דקות). מדליית כסף במשחה ל-100 מטר חופשי בתוצאה של 1:02.8 דקות, אחרי דון פרייזר מאוסטרליה שקבעה שיא אולימפי חדש של 1:01.2 דקות ולפני נטלי סטיוורד מבריטניה (1:03.1 דקות). וון סלטצה השתתפה בכינוס הפועל השביעי שנערך בישראל בשנת 1961. לאחר שפרשה משחייה תחרותית, למדה וון סלטצה באוניברסיטת סטנפורד וסיימה תואר בהיסטוריה של אסיה. בשנים 1963–1964, היא קיבלה מלגה של מחלקת המדינה ועבדה כמאמנת יועצת בשחייה, בתוכנית מומחים אמריקאים בשחייה באסיה. לאחר מכן, היא לימדה שחייה בקוריאה הדרומית, בפיליפינים, בווייטנאם, במלזיה, בסינגפור, בהונג קונג ובטאיוואן. ואחר כך, שימשה כעוזרת מאמן נבחרת השחייה לנשים של ארצות הברית באולימפיאדת מקסיקו סיטי (1968). אחר כך, עבדה כמהנדסת מערכות בחברת IBM במשך 30 שנה. סבה, הרוזן וון סלטצה, היגר לארצות הברית משוודיה בתחילת המאה ה-20. היא עדיין בעלת תואר אצולה, הברונית וון סלטצה. במהלך הקריירה שלה זכתה וון סלטצה ב-19 תוארי אליפות ארצות הברית בשחייה אישיים. בשנת 1966 זכתה וון סלטצה להכלל בהיכל התהילה הבינלאומי של השחייה. מדיה וקבצים בנושא כריס וון סלטצה בוויקישיתוף התפתחות שיא העולם במשחה ל-400 מטר חופשי התפתחות שיא העולם במשחה ל-200 מטר גב כריס וון סלטצה, באתר הוועד האולימפי הבין-לאומי כריס וון סלטצה, באתר olympedia.org PAN AMERICAN GAMES - SWIMMING AND DIVING, באתר gbrathletics תחרויות האתלטיקה קלה במרכז אירועי כינוס "הפועל" - גלי להב קבעה שיא חדש, חרות, 3 במאי 1961 ברוך דגון, היסטוריה של 9 כינוסים, דבר, 27 באפריל 1975 כריס וון סלטצה באתר International Swimming Hall Of Fame (באנגלית)